Farnborough is 'n dorp in die noorde van die Engelse graafskap Hampshire, sowat 55 km (35 myl) suidwes van Londen geleë. Alhoewel die stad in die Doomsday Book (1086) genoem is, het dit tot die laat negentiende eeu 'n klein dorpie gebly. Gedurende die twintigste eeu het dit ontwikkel tot die sentrum van Britse lugvaartnavorsing en 'n slaapstad vir Londen. Elke tweede jaar vind die Farnborough Lugskou hier plaas. Die munisipaliteit (borough) Rushmoor bestaan uit Farnborough en sy naburige dorp Aldershot. Farnborough lê op die hoofspoorlyn tussen Londen en Southampton ongeveer 50 km vanaf Waterloo-stasie. Die M3 snelweg loop deur die noordelike gedeelte van Farnbourgh. Die hoofspoorlyn Londen-Southampton loop parallel met en ongeveer een kilometer suid van die M3. Die Blackwater-rivier vorm beide die oostelike grens van die stad en die Hampshire-Surrey-grens. Die Reading-Guildford-spoorlyn en die Blackwater Valley Road (A331) volg die loop van die rivier. Farnborough se suidelikke grens is die Basingstoke-kanaal. Die grootste gedeelte van Farnborough is beboud met 'n groot vliegveld aan die westekant. Oorspronklik was die meeste van die huidige stad 'n kombinasie van bos en heide.